Erling Anger

Erling Anger (født 17. april 1909 i Kristiansund, død 22. april 1999) var en norsk jurist og embedsmann. Han var cand.jur. fra 1932.

Anger etterfulgte Olav Oksvik som fylkesmann i Møre og Romsdal fra 1958 til 1965, da Erling Sandene overtok embetet. Fra 1966 til 1979 var han fylkesmann i Hedmark, et embete han tok over etter Alf Frydenberg og gav videre til Annfinn Lund. 

Han hadde også flere lederjobber i sentraladministrasjonen, i perioden 1945 til 1950 var han byråsjef i Justisdepartementet og Kommunaldepartementet, hvor han i 1965 også var konstituert departementsråd. Etter perioden som byråsjef ble han finansrådmann i Trondheim i 1950 og var der i åtte år. I denne tiden var han også som kommunenes representant med i Forvaltningskomiteen av 1951, også kalt Wold-komiteen etter formannen Terje Wold. 13. september 1974 ble han oppnevnt som leder for et utvalg som skulle vurdere sivilt beredskap, «det sivile beredskaps oppgaver og organisasjon», Anger-utvalget. Innstillingen, NOU 1976:43 ble avgitt 17. august 1976. (ISBN 8200703207) Han var også med i utvalget som forberedte lov om organister, som ble vedtatt i 1967.

Fra 1970 var han formann i Rikslønnsnemnda. Etter at han gikk av som fylkesmann i Hedmark var han fra 1. september 1980 til 31. august 1984 leder av Arbeidsretten.

Referanser

Kilder 
 Hvem Hva Hvor 1979 side 109

Norske jurister
Fylkesmenn i Møre og Romsdal
Fylkesmenn i Hedmark
Norske departementsråder
Personer fra Kristiansund kommune